S-228/2023

Mál þetta, sem dómtekið var 20. febrúar 2023, höfðaði lögreglustjórinn á Suðurnesjum með ákæru 17. janúar 2023, á hendur ákærða A-kk-þgf G-x-x, kt. [...], [...]:

„fyrir umferðalagabrot með því að hafa laugardaginn 29. október 2022, ekið bifhjólinu [...] án skráningarnúmers, sviptur ökuréttindum og undir áhrifum áfengis og ávana- og fíkniefna (í blóði mældist alkóhól 1,37‰, amfetamín 55 ng/ml og tetrahýdrókannabínól 11 ng/ml) og því ekki fær um að stjórna bifreiðinni örugglega þegar lögreglan stöðvaði aksturinn og í kjölfar afskipta lögreglu neitað að undirgangast öndunarpróf og láta í té munnvatnssýni þráttt fyrir ítrekaðar kröfur lögreglu um það.

Telst háttsemi ákærða varða við 1. mgr., sbr. 3. mgr. 49. gr., 1. mgr., sbr.2. mgr. 50. g r., 3. mgr. 52. gr., 1. mgr. 58. gr. og 72. gr. umferðarlaga nr. 77/2019, sbr. 20. gr. reglugerðar um skráningu ökutækja nr. 751/2003, allt sbr. 1. mgr. 94. gr. og 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess jafnframt krafist að ákærði verði dæmdur til að sæta sviptingu ökuréttar, sbr. 101. gr. umferðarlaga nr. 77/2019.“

Í fyrirkalli, sem var gefið út 24. janúar 2023 og birt fyrir ákærða 30. janúar 2023, var tekið fram að sækti ákærði ekki þing mætti hann búast við því að fjarvist hans yrði metin til jafns við það að hann viðurkenndi að hafa framið brot þau sem hann væri ákærður fyrir og að dómur yrði lagður á málið að honum fjarstöddum. Ákærði sótti ekki þing við þingfestingu málsins 20. febrúar sl. og boðaði ekki forföll og var málið þá dómtekið á grundvelli 1. mgr. 161. gr. laga nr. 88/2008 um meðferð sakamála.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og er brot ákærða rétt heimfært til refsiákvæða í ákærunni.

Ákærði er fæddur [...] og hefur samkvæmt framlögðu sakavottorði dagsettu 15. desember 2022 fimm sinnum áður sætt refsingu fyrir umferðar- fíkniefna - og vopnalagabrot. Við mat á refsingu í þessu máli hefur áhrif að ákærði gekkst undir sektagerð hjá lögreglustjóranum á Suðurnesjum þann 20. desember 2015 þar sem hann féllst á ökuréttarsviptingu og greiðslu sektar að fjárhæð 140.000 krónur, fyrir akstur undir áhrifum ávana- og fíkniefna. Einnig að ákærði gekkst undir sektagerð hjá lögreglustjóranum á Suðurnesjum þann 1. nóvember 2016 þar sem hann féllst á ökuréttarsviptingu og greiðslu sektar að fjárhæð 300.000 krónur, fyrir akstur sviptur ökuréttindum, og undir áhrifum ávana- og fíkniefna. Loks er litið til þess að ákærði var með dómi Héraðsdóms Reykjaness dags. 24. september 2021 sakfelldur fyrir akstur án ökuréttinda, undir áhrifum áfengis, ávana- og fíkniefna og vopnalagabrot. Hlaut ákærði 30 daga fangelsisrefsingu, auk þess sem hann var sviptur ökurétti.

Með hliðsjón af framangreindu, atvikum máls og dómvenju í málum sem þessu þykir refsing ákærða hæfilega ákveðin fangelsi í 60 daga og 350.000 króna sekt í ríkissjóð, sem greiðist innan fjögurra vikna frá dómsbirtingu, en vararefsing skal vera fangelsi í 22 daga. Ekki þykja efni til að skilorðsbinda refsinguna.

Í samræmi við kröfugerð ákæruvalds og með vísan til framangreinds 101. gr. umferðarlaga nr. 77/2019 er ævilöng svipting ökuréttar ákærða áréttuð.

Með vísan til 1. mgr. 235. gr. laga nr. 88/2008 ber að dæma ákærða til að greiða allan sakarkostnað, alls 188.304 krónur. Um er að ræða kostnað vegna blóðtökuvottorðs, og rannsóknar á blóðsýni.

H-kvk-nf B-kvk-nf R-kvk-nf aðstoðarmaður dómara kveður upp dóm þennan.

Dómsorð:

Ákærði, A-kk-nf G-x-x fangelsi í 60 daga.

Ákærði greiði 350.000 krónur í sekt til ríkissjóðs innan fjögurra vikna frá dómsbirtingu en sæti ella 22 daga fangelsi.

Ákærði er sviptur ökurétti ævilangt frá birtingu dómsins að telja.

Ákærði greiði 188.304 krónur í sakarkostnað.

H-kvk-nf B-kvk-nf R-kvk-nf